স্পাইডার-ম্যান: নো ওয়ে হোম
স্পাইডার-ম্যান: নো ওয়ে হোম ২০২১ সালের ১৬ ডিসেম্বর মুক্তিপ্রাপ্ত একটি মার্কিন সুপারহিরো চলচ্চিত্র। মার্ভেল কমিক্স চরিত্র স্পাইডার-ম্যানকে ভিত্তি করে নির্মিত চলচ্চিত্রটি যৌথ-প্রযোজনা করেছে কলাম্বিয়া পিকচার্স এবং মার্ভেল স্টুডিওজ। আর এটি পরিবেশনা করেছে সনি পিকচার্স রিলিজিং। এটি মার্ভেল সিনেম্যাটিক ইউনিভার্সের ২৭তম চলচ্চিত্র এবং স্পাইডার-ম্যান: হোমকামিং (২০১৭) ও স্পাইডার-ম্যান: ফার ফ্রম হোম-এর সিক্যুয়াল (২০১৯)। চলচ্চিত্রটি পরিচালনা করেছে জন ওয়াটস এবং রচনা করেছে ক্রিস ম্যাককেন্না ও এরিক সোমার্স। এতে পিটার পার্কার চরিত্রে টম হল্যান্ড অভিনয় করেছে। তার পাশাপাশি এর শ্রেষ্ঠাংশে রয়েছে যেনদায়া, মুসা আরমান, জ্যাকব বাটালন, মারিসা টোমেই, জেমি ফক্স, বেনেডিক্ট কাম্বারব্যাচ এবং আলফ্রেড মোলিনা। ফার ফ্রম হোম ছবিটির শেষে স্পাইডার-ম্যানের ওরফে পিটার পার্কারের গোপন পরিচয় সংকটে পরে এবং ড.স্টিফ্যান স্ট্রেন্জকে (কাম্বারব্যাচ) জাদু-বিদ্যার সাহায্যে পার্কার তার গোপন পরিচয় পুনরায় গোপনীয় করার জন্য অনুরোধ করে ৷ মন্ত্রটি বিফল হল ফলে মাল্টিভার্স উন্মুক্ত হয়ে যায় যাকিনা পার্কারের দুনিয়ায় বিকল্প বাস্তবতার আগন্তুকদের প্রবেশের সুযোগ করে দেয় ৷ ২০১৭ সালের শুরুর দিকে হোমকামিং নির্মাণের সময়ই তৃতীয় এমসিইউ স্পাইডার-ম্যান চলচ্চিত্র নির্মাণের পরিকল্পনা করা হয়েছিল। ২০১৯ সালের দিকে সোনি এবং মার্ভেল স্টুডিওস চলচ্চিত্রটি যৌথভাবে নির্মাণ বিষয়ক চুক্তি নিয়ে আলোচনা শুরু করে এবং এক পর্যায়ে মার্ভেল স্টুডিওস চলচ্চিত্রটি থেকে নিজেদের সরিয়ে নেয়। যদিও চলচ্চিত্রটির ভক্তদের মধ্যে এর নেতিবাচক প্রতিক্রিয়া দেখা দিলে দুই মাস পর প্রতিষ্ঠান দুইটি নিজেদের মধ্যে নতুন এক চুক্তি করে। ওয়াটস, সোমার্স এবং হল্যান্ডকে এই চলচ্চিত্রে অভিনয়ের জন্য ফিরিয়ে আনা হয়। ২০২০ সালের অক্টোবরে এর দৃশ্যধারণ শুরু হয় এবং এর একমাস পর আটলান্টায়ও দৃশ্যধারণ করা হয়েছিল। দৃশ্যধারণের সময় ফক্স এবং মোলিনার চলচ্চিত্রটিতে তাদের পুর্বের চরিত্রে অভিনয়ের কথা প্রকাশ করা হয়। মার্চে দৃশ্যধারণ শেষ হওয়ার পুর্বে ২০২১ সালের ফেব্রুয়ারি মাসে চলচ্চিত্রের নাম ঘোষণা করা হয়। নো ওয়ে হোম ছবিতে পূর্বের স্যাম রাঈমি ও মার্ক ওয়েব পরিচালিত নন-এমসিইউ স্পাইডার-ম্যান ছবির বেশ কিছু চরিত্রের আবির্ভাব ঘটে পূর্বের স্পাইডার-ম্যান চরিত্রে অভিনীত ম্যাগুআইর ও গার্ফিল্ড সহ ৷ সনি, মার্ভেল ও অভিনেতাদের তাদের এই ছবিতে জড়িত থাকার বিষয় গোপন রাখার প্রচেষ্টা সত্ত্বেও ব্যাপক জল্পনার সৃষ্টি হয় ৷ স্পাইডার-ম্যান: নো ওয়ে হোম প্রথম প্রচারিত হয় লস এন্জেলাসের ফক্স ভিলেজ থিয়েটারে ১৩ই ডিসেম্বর ২০২১ সালে এবং যুক্তরাষ্ট্রে মঞ্চায়িতভাবে প্রকাশিত হয় এমসিইউ এর ফেইজ ফোর হিসেবে ডিসেম্বরের ১৭ তারিখ। ছবিটি সমালোচকদের কাছ থেকে ইতিবাচক সাড়া পেয়েছে যারা চলচ্চিত্রটির গল্প, পরিচালনা, এ্যাকশন সিকোয়েন্স এবং কলাকুশলীদের অভিনয়ের প্রশংসা করে। নো ওয়ে হোম বিশ্বে প্রায় ১৮০ কোটি ডলার আয় করে যা এর পূর্বসূরিকে অতিক্রম করেছে সনি পিকচার্সের সর্বাধিক আয়ের ফিল্ম হিসেবে। এটি ২০২১ সালের সর্বোচ্চ আয়ের ছবি, সর্বকালের ষষ্ঠতম সর্বোচ্চ আয়ের ছবি, সর্বোচ্চ আয়ের স্পাইডার-ম্যান ছবি, এবং কোভিড-১৯ অতিমারির সময় প্রকাশিত চলচ্চিত্রসহ অন্যান্য বক্স অফিস রেকর্ড গড়ে তোলে। ৯৪তম একাডেমি পুরস্কারে সেরা ভিজুয়্যাল ইফেক্ট বিভাগে মনোনয়নসহ ফিল্মটি অসংখ্য পুরস্কার ও মনোনয়ন লাভ করে। একটি সিক্যুয়েল প্রক্রিয়াধীন রয়েছে।